KIRJALLINEN KYSYMYS E-2992/97 komissiolle esittäjä(t): Paul Lannoye (V) (1. lokakuuta 1997)

Aihe: Otsonin määrä ilmakehän alaosassa

Viime viikkoina julkaistujen tietojen mukaan näyttää siltä, että ilmakehän alaosassa olevan otsonin määrälle asetetut terveysrajat ovat taas kesäkuukausien aikana ylittyneet säännönmukaisesti koko Euroopan unionissa. Tämä koskee sekä 180 mmg/m3:n arvoa (keskiarvo yhden tunnin aikana), jonka ylittyminen edellyttää, että asukkaille tiedotetaan asiasta, että 110 mmg/m3:n arvoa (kahdeksan tunnin keskiarvo).

Koska yhteisöllä ei ole typpioksidien ja haihtuvien orgaanisten yhdisteiden päästöjen pikaiseen vähentämiseen tähtäävää politiikkaa, olisi johdonmukaista, että Euroopan unioni toteuttaisi yhteisiä toimenpiteitä suojellakseen liiallisille otsonimäärille altistuvia työntekijöitä, joilta vaaditaan merkittäviä ruumiillisia ponnistuksia. Tämä koskee erityisesti ulkona rakennustyömailla työskenteleviä sekä huippu-urheilijoita, joilta vaaditaan poikkeuksellisia suorituksia.

Suunnitteleeko komissio perustamissopimuksen 118 a artiklaan (VIII osasto, 1 luku) perustuvaa ehdotusta aiheesta?

Komission jäsenen Pádraig Flynnin komission puolesta antama vastaus (1. joulukuuta 1997)

Komissio on luonut lainsäädännölliset puitteet, joiden avulla pyritään parantamaan työntekijöiden turvallisuutta ja terveyttä. Lainsäädäntöön sisältyvät yksittäiset direktiivit työntekijöiden suojelemisesta vaaroilta, jotka liittyvät kemiallisille, fysikaalisille ja biologisille tekijöille altistumiseen työssä. Suurin osa tästä lainsäädännöstä on nyt siirretty osaksi kansallista lainsäädäntöä, ja työnantajien on toteutettava toimenpiteitä tällaisille vaaroille altistuvien työntekijöiden terveyden ja turvallisuuden suojelemiseksi, vaikka yksittäisistä asioista (kuten otsonista) ei ole annettu nimenomaisia sääntöjä.

Työnantajan vastuulla on toimenpiteistä työntekijöiden turvallisuuden ja terveyden parantamisen edistämiseksi työssä annetun neuvoston direktiivin 89/391/ETY ((EYVL L 183, 29.6.1989. )) mukaisesti varmistaa työntekijöidensä terveys ja turvallisuus ja kuulla heitä tästä asiasta. Työnantajan on tämän vuoksi velvollisuutensa täyttääkseen käytettävä viranomaisten toimittamia tietoja, jotka liittyvät otsonin aiheuttamaan ilman pilaantumiseen. Liiallisesta otsonin määrästä terveydelle aiheutuvia vaaroja ei voida rajata arvoisan parlamentin jäsenen antamiin esimerkkeihin, ja niihin saattavat sisältyä tietyt työtehtävät, joissa saattaa vapautua otsonia.

Komissio on päättänyt luokitella otsonin yhdeksi niistä aineista, joille on ensisijaisesti määrättävä työperäisen altistuksen raja-arvo. Viimeisimmän tieteellisen tiedon arviointi alkaa pian.

Yleisesti ottaen otsonin prekursorien päästöjen (typpioksidit ja haihtuvat orgaaniset yhdisteet) on jo nyt määrä tulevina vuosina vähetä huomattavasti liikenteestä tulevia päästöjä koskevan yhteisön lainsäädännön ((Asiak. KOM(96) 248. )) ja teollisuuden osalta ympäristön pilaantumisen ehkäisemistä ja vähentämistä koskevan neuvoston direktiivin 96/61/EY ((EYVL L 257, 10.10.1996. )) seurauksena. Samaan suuntaan vie myös ehdotus neuvoston direktiiviksi orgaanisten liuottimien käytöstä aiheutuvien haihtuvien orgaanisten yhdisteiden päästöjen rajoittamisesta tietyissä teollisissa toimissa ((EYVL C 99, 26.3.1997. )).

Komissio laatii myös ehdotuksia uusista ilmanlaatutavoitteista otsonin osalta ja yhdistetystä strategiasta otsonin prekursorien vähentämiseksi, kuten otsonin aiheuttamasta ilman pilaantumisesta annetussa neuvoston direktiivissä 92/72/ETY ((EYVL L 297, 13.10.1992. )) ja ilmanlaadun arvioinnista ja hallinnasta annetussa neuvoston direktiivissä 96/62/EY ((EYVL L 296, 21.11.1996. )) säädetään. Komission odotetaan antavan nämä ehdotukset vuonna 1998. Tulevina vuosina ilman laadussa odotettavat parannukset hyödyttävät selvästi myös työntekijöitä.